BAY ยิ้มรับกำไร Q2 โต 11.44% เหตุรายได้ค่าธรรมเนียมพุ่ง
BAY เผยกำไร Q2 โตเล็กน้อย มาที่ 5.87 พันลบ. หรือ 0.80 บ./หุ้น เพิ่มขึ้น 11.44% จากปีก่อนมีกำไร 5.27 พันลบ. หรือ 0.72 บ./หุ้น ขณะที่งวด 6 เดือนแรก มีกำไร 1.15 หมื่นลบ. หรือ 1.57 บ./หุ้น เพิ่มขึ้น 10.53% จากปีก่อนมีกำไร 1.04 หมื่นลบ. หรือ 1.42 บ./หุ้น 
20 ก.ค. 2560

ธนาคารกรุงศรีอยุธยา จำกัด (มหาชน) หรือ BAY รายงานผลการดำเนินงานประจำไตรมาส 2/60 สิ้นสุดวันที่ 30 มิ.ย.60 และงวด 6 เดือน 2560 (รวมบริษัทย่อย) มีกำไรสุทธิดังนี้

ในไตรมาส 2/2560 บริษัทมีกำไรจากการดำเนินงานจำนวน 12,854 ล้านบาท เมื่อเทียบกับไตรมาส 2/2559 เพิ่มขึ้นจำนวน 851 ล้านบาท หรือร้อยละ 7.1 โดยเป็นผลจากการเพิ่มขึ้นของรายได้ดอกเบี้ยสุทธิและรายได้ค่าธรรมเนียมและบริการสุทธิ
ส่วนในไตรมาส 2/2560 รายได้ค่าธรรมเนียมและบริการเพิ่มขึ้นจำนวน 571 ล้านบาท หรือ ร้อยละ 10 เมื่อเทียบกับไตรมาส 2/2559 ซึ่งส่วนใหญ่เป็นผลมาจากการเพิ่มขึ้นของค่าธรรมเนียมจากธุรกิจบัตรจำนวน 227 ล้านบาท ค่าธรรมเนียมธุรกรรมบริหารความมั่งคั่ง กองทุน และธุรกิจหลักทรัพย์ จำนวน 192 ล้านบาท และค่าธรรมเนียมจากธุรกิจเช่าซื้อจำนวน 142 ล้านบาท
ทั้งนี้ ค่าใช้จ่ายค่าธรรมเนียมและบริการเพิ่มขึ้นจำนวน 241 ล้านบาท หรือร้อยละ 17.4 ส่งผลให้รายได้ค่าธรรมเนียมและบริการสุทธิเพิ่มขึ้นจำนวน 330 ล้านบาท หรือร้อยละ 7.7
ขณะเดียวกัน ในไตรมาส 2/2560 บริษัทมีหนี้สูญและหนี้สงสัยจะสูญและการขาดทุนจากการปรับโครงสร้างหนี้ จำนวน 5,439 ล้านบาท เพิ่มขึ้น 184 ล้านบาท หรือร้อยละ 3.5 เมื่อเทียบกับไตรมาส 2/2559